[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 3.4.2008

COM(2008) 168 τελικό

2008/0065 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 1405/2006 σχετικά με τον καθορισμό ειδικών μέτρων για τη γεωργία στα μικρά νησιά του Αιγαίου και για τη διόρθωση του κανονισμού (ΕΚ) αριθ. 1782/2003

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στις 18 Σεπτεμβρίου 2006, το Συμβούλιο εξέδωσε τον κανονισμό (ΕΚ) αριθ. 1405/2006 σχετικά με τον καθορισμό ειδικών μέτρων για τη γεωργία στα μικρά νησιά του Αιγαίου.

Ο εν λόγω κανονισμός προβλέπει δύο άξονες στήριξης: ενίσχυση για το ειδικό καθεστώς εφοδιασμού και ενίσχυση για τη στήριξη των τοπικών γεωργικών προϊόντων.

Ο πρώτος από τους δύο άξονες στοχεύει συγκεκριμένα στον εφοδιασμό με προϊόντα τα οποία είναι βασικά για την ανθρώπινη κατανάλωση (άρθρο 3), για τη μεταποίηση ή ως γεωργικές εισροές, και συνίσταται σε ειδικό καθεστώς εφοδιασμού προκειμένου να μετριαστούν τα προβλήματα που οφείλονται στην ιδιαίτερη γεωγραφική κατάσταση ορισμένων νησιών του Αιγαίου, η οποία συνεπάγεται επιπρόσθετες δαπάνες μεταφοράς. Αυτά τα βασικά προϊόντα περιλαμβάνονται στο παράρτημα Ι της Συνθήκης. Ως εκ τούτου, πρέπει να τροποποιηθεί το άρθρο 3, προκειμένου να συμπεριληφθεί μνεία του παραρτήματος Ι της Συνθήκης και να περιοριστεί, επομένως, το πεδίο εφαρμογής του άρθρου σε αυτά τα προϊόντα και μόνον.

Ο δεύτερος άξονας στήριξης (άρθρο 7) συνίσταται σε μέτρα για τη στήριξη των τοπικών γεωργικών προϊόντων εν γένει, και άρα έχει ευρύτερο πεδίο εφαρμογής από το άρθρο 3. Ως εκ τούτου, πρέπει να τροποποιηθεί το άρθρο 7, προκειμένου να συμπεριληφθεί μνεία του τρίτου μέρους τίτλος ΙΙ της Συνθήκης και να καλύπτονται τα προϊόντα του εδάφους, της κτηνοτροφίας και της αλιείας, καθώς και τα προϊόντα πρώτης μεταποιήσεως τα οποία έχουν άμεση σχέση με αυτά.

Εξ άλλου, τα περισσότερα από τα μέτρα που αναφέρονται στο κεφάλαιο III του κανονισμού (ΕΚ) αριθ. 1405/2006 αποτελούν άμεσες πληρωμές και, επομένως, στον κανονισμό (ΕΚ) αριθ. 1782/2003 του Συμβουλίου πρέπει να υπάρχει μνεία των μέτρων αυτών. Εκ λάθους, με το άρθρο 20 παράγραφος 3 του κανονισμού (ΕΚ) αριθ. 1405/2006, το σημείο «νησιά του Αιγαίου» κακώς διεγράφη από το παράρτημα Ι του κανονισμού (ΕΚ) αριθ. 1782/2003. Πρέπει, συνεπώς, να διορθωθεί το παράρτημα Ι, με ισχύ από την ημερομηνία εφαρμογής του κανονισμού (ΕΚ) αριθ. 1405/2006.

Το άρθρο 6 του κανονισμού (ΕΚ) αριθ. 1405/2006 προβλέπει τη διαδικασία θέσπισης των λεπτομερειών εφαρμογής του κεφαλαίου ΙΙ του κανονισμού (ΕΚ) αριθ. 1405/2006. Αφού όμως στο άρθρο 14 του εν λόγω κανονισμού υπάρχει παρεμφερής διάταξη, που αφορά την εφαρμογή ολόκληρου του κανονισμού, θα πρέπει άρα να απαλειφθεί το άρθρο 6.

Τέλος, το άρθρο 9 στοιχείο ε) του κανονισμού (ΕΚ) αριθ. 1405/2006 αναφέρεται, μεταξύ άλλων θεμάτων που πρόκειται να περιλαμβάνονται στο πρόγραμμα στήριξης, σε διατάξεις που αφορούν τους ελέγχους και τις διοικητικές κυρώσεις. Ωστόσο, οι εθνικές διατάξεις σχετικά με τους ελέγχους και τις διοικητικές κυρώσεις δεν μπορούν να υπόκεινται σε έγκριση στο πλαίσιο του κοινοτικού προγράμματος στήριξης των μικρών νησιών του Αιγαίου. Τα εν λόγω εθνικά μέτρα μπορούν μόνον να γνωστοποιούνται στην Επιτροπή, σύμφωνα με το άρθρο 16 του κανονισμού αυτού. Πρέπει, επομένως, να τροποποιηθεί το άρθρο 9 στοιχείο ε), προκειμένου το πρόγραμμα που υποβάλλεται από τις αρμόδιες αρχές της Ελλάδας να μην συμπεριλαμβάνει διατάξεις που αφορούν τους ελέγχους και τις διοικητικές κυρώσεις.

Βάσει των ανωτέρω, ζητούμε την έγκριση του Συμβουλίου για να προβούμε στη διόρθωση αυτών των παραβλέψεων.

Εν προκειμένω, επισυνάπτεται σχέδιο κανονισμού του Συμβουλίου για την τροποποίηση του κανονισμού (ΕΚ) αριθ. 1405/2006 και κάθε αναγκαίο έγγραφο για την έναρξη της αντίστοιχης διαδικασίας.

Ο κανονισμός δεν επηρεάζει τις πηγές χρηματοδότησης ή την ένταση της κοινοτικής στήριξης.

2008/0065 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 1405/2006 σχετικά με τον καθορισμό ειδικών μέτρων για τη γεωργία στα μικρά νησιά του Αιγαίου και για τη διόρθωση του κανονισμού (ΕΚ) αριθ. 1782/2003

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής,

τη γνώμη του Ευρωπαϊκού Κοινοβουλίου,

Εκτιμώντας τα ακόλουθα:

(1) Στο άρθρο 1 του κανονισμού (ΕΚ) αριθ. 1405/2006 του Συμβουλίου[1] καθορίζεται το πεδίο εφαρμογής του κανονισμού και δίδεται ο ορισμός των μικρών νησιών. Η πείρα από την εφαρμογή του εν λόγω κανονισμού δείχνει ότι πρέπει να προσαρμοστεί το πεδίο εφαρμογής του κανονισμού.

(2) Το άρθρο 3 του κανονισμού (ΕΚ) αριθ. 1405/2006 προβλέπει ειδικό καθεστώς εφοδιασμού, προκειμένου να μετριαστούν τα προβλήματα που οφείλονται στην ιδιαίτερη γεωγραφική κατάσταση ορισμένων νησιών του Αιγαίου, η οποία συνεπάγεται επιπρόσθετες δαπάνες μεταφοράς όσον αφορά τον εφοδιασμό με προϊόντα τα οποία είναι βασικά για την ανθρώπινη κατανάλωση, για τη μεταποίηση ή ως γεωργικές εισροές. Αυτά τα βασικά προϊόντα περιλαμβάνονται στο παράρτημα Ι της Συνθήκης. Ως εκ τούτου, πρέπει να τροποποιηθεί το άρθρο 3, προκειμένου να συμπεριληφθεί μνεία του παραρτήματος Ι της Συνθήκης και να περιοριστεί, επομένως, το πεδίο εφαρμογής του άρθρου σε αυτά τα προϊόντα και μόνον.

(3) Το άρθρο 6 του κανονισμού (ΕΚ) αριθ. 1405/2006 προβλέπει τη διαδικασία θέσπισης των λεπτομερειών εφαρμογής του κεφαλαίου ΙΙ του κανονισμού (ΕΚ) αριθ. 1405/2006. Αφού όμως στο άρθρο 14 του εν λόγω κανονισμού υπάρχει παρεμφερής διάταξη, που αφορά την εφαρμογή ολόκληρου του κανονισμού, θα πρέπει άρα να απαλειφθεί το άρθρο 6.

(4) Το άρθρο 7 του κανονισμού (ΕΚ) αριθ. 1405/2006 προβλέπει μέτρα για τη στήριξη των τοπικών γεωργικών προϊόντων εν γένει, και άρα έχει ευρύτερο πεδίο εφαρμογής από το άρθρο 3. Ως εκ τούτου, πρέπει να τροποποιηθεί το άρθρο 7, προκειμένου να συμπεριληφθεί μνεία του τρίτου μέρους τίτλος ΙΙ της Συνθήκης και να καλύπτονται τα προϊόντα του εδάφους, της κτηνοτροφίας και της αλιείας, καθώς και τα προϊόντα πρώτης μεταποιήσεως τα οποία έχουν άμεση σχέση με αυτά.

(5) Το άρθρο 9 στοιχείο ε) του κανονισμού (ΕΚ) αριθ. 1405/2006 αναφέρεται, μεταξύ άλλων θεμάτων που πρόκειται να περιλαμβάνονται στο πρόγραμμα στήριξης, σε διατάξεις που αφορούν τους ελέγχους και τις διοικητικές κυρώσεις. Ωστόσο, οι εθνικές διατάξεις σχετικά με τους ελέγχους και τις διοικητικές κυρώσεις δεν μπορούν να υπόκεινται σε έγκριση στο πλαίσιο του κοινοτικού προγράμματος στήριξης των μικρών νησιών του Αιγαίου. Τα εν λόγω εθνικά μέτρα μπορούν μόνον να γνωστοποιούνται στην Επιτροπή, σύμφωνα με το άρθρο 16 του κανονισμού αυτού. Πρέπει, επομένως, να τροποποιηθεί το άρθρο 9 στοιχείο ε), προκειμένου το πρόγραμμα που υποβάλλεται από τις αρμόδιες αρχές της Ελλάδας να μην συμπεριλαμβάνει διατάξεις που αφορούν τους ελέγχους και τις διοικητικές κυρώσεις.

(6) Πρέπει, επομένως, να τροποποιηθεί αναλόγως ο κανονισμός (ΕΚ) αριθ. 1405/2006.

(7) Τα περισσότερα από τα μέτρα που αναφέρονται στο κεφάλαιο III του κανονισμού (ΕΚ) αριθ. 1405/2006 αποτελούν άμεσες ενισχύσεις και, επομένως, στον κανονισμό (ΕΚ) αριθ. 1782/2003 του Συμβουλίου πρέπει να υπάρχει μνεία των μέτρων αυτών[2]. Εκ λάθους, με το άρθρο 20 παράγραφος 3 του κανονισμού (ΕΚ) αριθ. 1405/2006, το σημείο «νησιά του Αιγαίου» κακώς διεγράφη από το παράρτημα Ι του κανονισμού (ΕΚ) αριθ. 1782/2003. Πρέπει, συνεπώς, να διορθωθεί το παράρτημα Ι, με ισχύ από την ημερομηνία εφαρμογής του κανονισμού (ΕΚ) αριθ. 1405/2006,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1405/2006 τροποποιείται ως εξής:

1) Στο άρθρο 1, η παράγραφος 1 αντικαθίσταται από το ακόλουθο κείμενο:

«1. Ο παρών κανονισμός θεσπίζει ειδικά μέτρα για τη γεωργία, με σκοπό την αντιστάθμιση του μειονεκτήματος που αποτελεί ο απόκεντρος και νησιωτικός χαρακτήρας των μικρών νησιών του Αιγαίου Πελάγους, εφεξής καλούμενα ‘μικρά νησιά’.»

2) Στο άρθρο 3, η παράγραφος 1 αντικαθίσταται από το ακόλουθο κείμενο:

«1. Καθιερώνεται ειδικό καθεστώς εφοδιασμού για τα απαριθμούμενα στο παράρτημα Ι της Συνθήκης γεωργικά προϊόντα («τα γεωργικά προϊόντα»), τα οποία είναι βασικά στα μικρά νησιά για την κατανάλωση από τον άνθρωπο, την παρασκευή άλλων προϊόντων ή ως γεωργικές εισροές.»

3) Το άρθρο 6 απαλείφεται.

4) Στο άρθρο 7, η παράγραφος 1 αντικαθίσταται από το ακόλουθο κείμενο:

«1. Το πρόγραμμα στήριξης περιλαμβάνει τα αναγκαία μέτρα προκειμένου να διασφαλισθεί η συνέχιση και η ανάπτυξη των τοπικών εργασιών της γεωργικής παραγωγής στα μικρά νησιά, στο πλαίσιο του πεδίου εφαρμογής του τρίτου μέρους τίτλος ΙΙ της Συνθήκης.»

5) Στο άρθρο 9, το στοιχείο ε) αντικαθίσταται από το ακόλουθο κείμενο:

«ε) τα μέτρα που έχουν ληφθεί για να εξασφαλισθεί η αποτελεσματική και ορθή εφαρμογή του προγράμματος στήριξης, συμπεριλαμβανομένων διευθετήσεων διαφήμισης, παρακολούθησης και αξιολόγησης·».

Άρθρο 2

Στο παράρτημα Ι του κανονισμού (ΕΚ) αριθ. 1782/2003, μετά το σημείο «POSEI» παρεμβάλλεται το ακόλουθο σημείο:

«

Νησιά του Αιγαίου | Κεφάλαιο III του κανονισμού (ΕΚ) αριθ. 1405/2006 του Συμβουλίου (*******) | Άμεσες ενισχύσεις κατά την έννοια του άρθρου 2 του παρόντος κανονισμού, που καταβάλλονται βάσει των μέτρων τα οποία θεσπίζονται στο πλαίσιο των προγραμμάτων |

(*******) ΕΕ L 265 της 26.9.2006, σ. 3.» |

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ωστόσο, το άρθρο 2 εφαρμόζεται από την 1η Ιανουαρίου 2007.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

[1] ΕΕ L 265 της 26.9.2006, σ. 1.

[2] ΕΕ L 270 της 21.10.2003, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1182/2007 (ΕΕ L 273 της 17.10.2007, σ. 1).